CELEX: 32020R0866
Language: lv
Date: 2020-05-28 00:00:00
Title: Komisijas Deleģētā regula (ES) 2020/866 (2020. gada 28. maijs), ar kuru groza Deleģēto regulu (ES) 2016/101, ar ko papildina Eiropas Parlamenta un Padomes Regulu (ES) Nr. 575/2013 attiecībā uz piesardzīgas vērtēšanas regulatīviem tehniskajiem standartiem saskaņā ar Regulas (ES) Nr. 575/2013 105. panta 14. punktu (Dokuments attiecas uz EEZ)

25.6.2020   
               
               
                  LV
               
               
                  Eiropas Savienības Oficiālais Vēstnesis
               
               
                  L 201/1
               
            
         KOMISIJAS DELEĢĒTĀ REGULA (ES) 2020/866
         (2020. gada 28. maijs),
         ar kuru groza Deleģēto regulu (ES) 2016/101, ar ko papildina Eiropas Parlamenta un Padomes Regulu (ES) Nr. 575/2013 attiecībā uz piesardzīgas vērtēšanas regulatīviem tehniskajiem standartiem saskaņā ar Regulas (ES) Nr. 575/2013 105. panta 14. punktu
         (Dokuments attiecas uz EEZ)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes Regulu (ES) Nr. 575/2013 (2013. gada 26. jūnijs) par prudenciālajām prasībām attiecībā uz kredītiestādēm un ieguldījumu brokeru sabiedrībām, un ar ko groza Regulu (ES) Nr. 648/2012 (1), un jo īpaši ņemot vērā tās 105. panta 14. punkta trešo daļu,
         tā kā:
         
                     (1)
                  
                  
                     Komisijas Deleģētās regulas (ES) 2016/101 (2) 9. panta 5. punktā, 10. panta 6. punktā un 11. panta 3. punktā ir noteikts, ka attiecībā uz iestādēm, kuras papildu vērtības korekcijas (“PVK” (additional valuation adjustments – AVA)) aprēķina saskaņā ar minētajā regulā noteikto pamata pieeju, atsevišķas PVK, kas saistītas ar tirgus cenas nenoteiktību, pozīcijas slēgšanas vai likvidācijas izdevumiem un modeļa risku, ir jānosaka ar atsauci uz 90 % noteiktības līmeni, pamatojoties uz aprēķināšanas laikā piemērojamajiem tirgus apstākļiem. Minētajā regulā ir noteikta arī apkopošanas pieeja kopējo kategoriju līmeņa PVK aprēķināšanai, pamatojoties uz šīm atsevišķajām PVK; tajā ņemta vērā atsevišķu PVK pārklāšanās šo PVK kategoriju apkopošanas rezultātā.
                  
               
                     (2)
                  
                  
                     Covid-19 pandēmijas izplatība ir izraisījusi ārkārtējas svārstības finanšu tirgos visā pasaulē, ietekmējot vairākas aktīvu kategorijas. Tas ir izraisījis aktīvu cenu dispersijas un pieprasījuma/piedāvājuma starpības ārkārtēju pieaugumu. Tāpēc sagaidāms, ka atsevišķas PVK, kas aprēķinātas vērtēšanas riska darījumu līmenī, ievērojami pieaugs salīdzinājumā ar to līmeni normālos apstākļos.
                  
               
                     (3)
                  
                  
                     Atsevišķu PVK pielāgošana jauniem tirgus apstākļiem ir normāls process. Tomēr sagaidāms, ka Covid-19 pandēmijas dēļ un tādēļ, ka valsts iestādes ir nolēmušas daudzās jomās apturēt saimniecisko darbību, ievērojami palielināto individuālo PVK apkopošanai būs nesamērīga ietekme uz apkopotajām PVK summām. Tādēļ noteikumi par piesardzīgu vērtēšanu būtu jāpārskata, lai papildus parastos tirgus apstākļos izmantojamajam apvienošanas koeficientam paredzētu arī to, ka iestādēm attiecībā uz šo tirgus cenu ārkārtējās nepastāvības un Covid-19 pandēmijas radītā sistēmiskā satricinājuma periodu būtu jāpiemēro augstāks apkopošanas koeficients.
                  
               
                     (4)
                  
                  
                     Paredzams, ka ārkārtīgi lielais tirgus svārstīgums, kas radīsies Covid-19 pandēmijas rezultātā, samazināsies līdz ar nākamajos mēnešos gaidāmo pandēmijas mazināšanos. Tāpēc augstākais apkopošanas koeficients būtu jāpiemēro tikai minētā ārkārtējā tirgus svārstīguma un sistēmiskā satricinājuma paredzamajā periodā, kas, kā pašlaik novērtēts, ilgs līdz 2020. gada 31. decembrim.
                  
               
                     (5)
                  
                  
                     Tāpēc Deleģētā regula (ES) 2016/101 būtu attiecīgi jāgroza.
                  
               
                     (6)
                  
                  
                     Šīs regulas pamatā ir regulatīvo tehnisko standartu projekts, ko Eiropas Banku iestāde iesniegusi Komisijai. Ņemot vērā Covid-19 pandēmijas izraisīto steidzamību, Eiropas Banku iestāde uzskata, ka sabiedriskās apspriešanas un izmaksu un ieguvumu analīzes veikšana būtu neproporcionāla. Tomēr Eiropas Banku iestāde ir informējusi Banku nozares ieinteresēto personu grupu, kas izveidota ar Eiropas Parlamenta un Padomes Regulas (ES) Nr. 1093/2010 37. pantu (3).
                  
               
                     (7)
                  
                  
                     Lai ātri reaģētu uz Covid-19 pandēmijas sekām, šai regulai būtu jāstājas spēkā nākamajā dienā pēc tās publicēšanas,
                  
               IR PIEŅĒMUSI ŠO REGULU.
         
            1. pants
            Deleģētās regulas (ES) 2016/101 pielikumu aizstāj ar šīs regulas pielikumā ietverto tekstu.
         
         
            2. pants
            Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.
         
         
            Šī regula uzliek saistības kopumā un ir tieši piemērojama visās dalībvalstīs.
            Briselē, 2020. gada 28. maijā
            
               
                  Komisijas vārdā –
               
               
                  priekšsēdētāja
               
               Ursula VON DER LEYEN
            
         
         
            (1)  OV L 176, 27.6.2013., 1. lpp.
         
         
            (2)  Komisijas Deleģētā regula (ES) 2016/101 (2015. gada 26. oktobris), ar ko papildina Eiropas Parlamenta un Padomes Regulu (ES) Nr. 575/2013 attiecībā uz piesardzīgas vērtēšanas regulatīviem tehniskajiem standartiem saskaņā ar 105. panta 14. punktu (OV L 21, 28.1.2016., 54. lpp.).
         
            (3)  Eiropas Parlamenta un Padomes Regula (ES) Nr. 1093/2010 (2010. gada 24. novembris), ar ko izveido Eiropas Uzraudzības iestādi (Eiropas Banku iestādi), groza Lēmumu Nr. 716/2009/EK un atceļ Komisijas Lēmumu 2009/78/EK (OV L 331, 15.12.2010., 12. lpp.).
      
      
         
            PIELIKUMS
            
               Formulas, ko izmanto PVK (AVA) apkopošanai saskaņā ar 9. panta 6. punktu, 10. panta 7. punktu un 11. panta 7. punktu
            
            
               
                  Formula 1. metodei
               
            
            
                        APVA
                     
                     
                        =
                     
                     
                        (FV – PV) – α · (FV – PV)
                        = (1 – α) · (FV – PV)
                     
                  
                        AVA
                     
                     
                        =
                     
                     
                        Σ APVA
                     
                  
               
                  Formula 2. metodei
               
            
            
                        APVA
                     
                     
                        =
                     
                     
                        max {0, (FV – PV) – α · (EV – PV)}
                        = max {0, FV – α · EV – (1 – α) · PV}
                     
                  
                        AVA
                     
                     
                        =
                     
                     
                        Σ APVA
                     
                  kur:
            
                        FV
                     
                     
                        =
                     
                     
                        vērtēšanas riska darījuma līmeņa patiesā vērtība pēc jebkādām iestādes patiesajai vērtībai piemērotām uzskaites korekcijām, ko var identificēt kā attiecināmu uz to pašu vērtēšanas nenoteiktības avotu kā attiecīgās PVK,
                     
                  
                        PV
                     
                     
                        =
                     
                     
                        vērtēšanas riska darījuma līmeņa piesardzīgā vērtība, kas noteikta saskaņā ar šo regulu,
                     
                  
                        EV
                     
                     
                        =
                     
                     
                        vērtēšanas riska darījuma līmenī paredzamā vērtība no iespējamo vērtību virknes,
                     
                  
                        α
                     
                     
                        =
                     
                     
                        apkopošanas koeficients,
                     
                  
                        APVA
                     
                     
                        =
                     
                     
                        vērtēšanas riska darījumu līmeņa PVK pēc kopsummas korekcijas,
                     
                  
                        AVA
                     
                     
                        =
                     
                     
                        kopējās kategorijas līmeņa PVK pēc kopsummas korekcijas.
                     
                  Iestādes apkopošanas koeficientu “α” nosaka 66 % apmērā līdz 2020. gada 31. decembrim, pēc tam tās apkopošanas koeficientu nosaka 50 % apmērā.